Valtion toimintojen uudelleen sijoittamisen koordinaatioryhmä

Asettaminen	
	Valtioneuvoston kanslia on tänään, yhdessä sisäasiainministeriön kanssa suoritetun valmistelun perusteella sekä Hallinnon ja aluekehityksen ministeriötyöryhmän puollettua päätösehdotusta, asettanut koordinaatioryhmän keskushallinnon toimintojen alueellista uudelleen sijoittamista koskevia asioita.	

Toimikausi	
	1.12.2000 - 31.3.2003	

Tausta	
	Hallitus hyväksyi iltakoulussaan 4.10.2000 linjauksia ja työohjelman "Toimenpiteet aluepolitiikan ja seurakuntayhteistyön tehostamiseksi". Iltakoulupäätöksen mukaan tämän syksyn aikana käynnistetään:

"3. Valtion toimintojen uudelleen sijoittaminen ottaen huomioon uuden informaatioteknologian tarjoamat mahdollisuudet: strategian valmistelu koskien tehtävien siirtoa alue- ja paikallishallintoon sekä keskushallinnon toimintojen uudelleen sijoittamista. (Valtioneuvoston kanslia ja sisäasiainministeriö yhteistyössä muiden ministeriöiden kanssa)".

Valtioneuvosto teki 9.11.2000 päätöksen alueiden kehittämisestä annetun lain mukaisesta tavoiteohjelmasta. Siinä todetaan valtion toimintojen tasapainoisesta sijoittamisesta:

"Nykyaikaiset tietoliikenneyhteydet ja kommunikaatioteknologia parantavat merkittävästi mahdollisuuksia sijoittaa valtion toimintoja pääkaupunkiseudun ulkopuolelle.

Valtion tehtävien siirrosta alue- ja paikallishallintoon sekä keskushallinnon toimintojen uudelleen sijoittamisesta valmistellaan strategia ja menettelytapaohjeet sekä pitkän aikavälin aikataulu. Valmistelusta vastaavat valtioneuvoston kanslia ja sisäasiainministeriö yhteistyössä muiden ministeriöiden kanssa."

Tehtävien siirtäminen keskushallinnosta alue- ja paikallishallintoon on valmisteltavana valtioneuvoston asettamassa ja valtiovarainministeriön johtamassa Valtion keskushallinnon uudistamishankkeessa sekä hallituksen hankesalkun mukaisesti asetetussa ja sisäasiainministeriön johtamassa Hajautettu ja joustava palveluhallinto -hankkeessa. Näin ollen toimenpiteitä tarvitaan toimintojen alueellisen uudelleen sijoittamisen osalta.	

Tavoitteet	
	Työryhmän työn tavoitteena on osaltaan edistää maan tasapainoista alueellista kehitystä sijoittamalla keskushallinnon yksiköitä ja muita valtakunnallisia tai keskitetysti hoidettavia valtion toimintoja maan eri osiin, erityisesti aluekeskuksiin. Pääkaupunkiseudun ulkopuolelle sijoittaminen otetaan aina selvitettäväksi, kun valtio käynnistää uuden toiminnon tai kun olemassa olevaa toimintaa laajennetaan taikka organisoidaan uudelleen. Pitkällä tähtäimellä tarkastellaan muutenkin mahdollisuuksia valtion toimintojen sijoittamiseen tasapainoisesti eri osiin maata.

Valtion toimintojen alueellisesti tasapainoisella sijoittamisella tuetaan työllisyyttä maan eri osissa ja samalla pyritään turvaamaan työvoiman saaminen valtion tehtäviin.

Valtion toimintoja sijoitettaessa hyödynnetään niin hallinnon sisäisessä yhteydenpidossa kuin asiakaspalvelussakin tehokkaasti uutta informaatio- ja kommunikaatioteknologiaa, jonka käyttöönottoa ja kehittämista samalla pyritään edistämään.

Olemassa olevia toimintoja uudelleen sijoitettaessa valtion vakinaista henkilöstöä ei siirretä toiselle paikkakunnalle ilman suostumusta ja tämän henkilöstön asema muutenkin turvataan.	

Tehtävä	
	Koordinaatioryhmän tehtävänä on:

1. valmistella valtion toimintojen uudelleen sijoittamisesta valtioneuvoston hyväksyttäviksi tulevat valmistelu- ja käsittelyohjeet, jotka koskevat sijoittamisen perusteita sekä asian valmistelun ja käsittelyn järjestämistä, 28.2.2001 mennessä;

2. selvittää valtion toimintojen alueellista sijoittamista koskevat päätöksentekosäännökset ja tehdä tarpeelliset ehdotukset niiden täydentämiseksi ja tarkistamiseksi niin, että turvataan päätöksenteon kansanvaltaisuus, 31.5.2001 mennessä;

3. valmistella valtion toimintojen uudelleen sijoittamisen pitkän aikavälin strategia 30.11.2001 mennessä;

4. ennen poliittista päätöksentekoa valmistavasti käsitellä valtion toimintojen sijoittamista samoin kuin pääkaupunkiseudun ulkopuolella olevien toimintojen lakkauttamista tai supistamista koskevat päätökset, jotka ovat periaatteellisesti tai laajuudeltaan merkittäviä taikka joista ei asianomaisen hallinnonalan valmistelussa ole saavutettu riittävää yhteisymmärrystä;

5. muutenkin seurata valtion toimintojen alueellista sijoittumista ja sen vaikutuksia; sekä

6. raportoida ehdotuksistaan ja muista toimenpiteistään hallinnon ja aluekehityksen ministerityöryhmälle.	

Organisointi	
		Puheenjohtaja
Rauno Saari, valtiosihteeri, valtioneuvoston kanslia
	
		Varapuheenjohtaja
Pekka Kilpi, ylijohtaja, sisäasiainministeriö
	
		Jäsenet:	
		Kalle J. Korhonen, ylijohtaja, kauppa- ja teollisuusministeriö 	
		Håkan Mattlin, hallintojohtaja, opetusministeriö 	
		Jarmo Vaittinen, kansliapäällikkö, maa- ja metsätalousministeriö 	
		Raija Merikalla, toimistopäällikkö, oikeusministeriö 	
		Arto V. Klemola, ylijohtaja, sosiaali- ja terveysministeriö 	
		Riitta Nyrhilä, koulutuspäällikkö, puolustusministeriö 	
		Matti Ilonen, tulosyksikön päällikkö, työministeriö 	
		Katju Holkeri, neuvotteleva virkamies, valtiovarainministeriö 	
		Pertti Torstila, alivaltiosihteeri, ulkoasiainministeriö 	
		Riitta Rainio, hallintojohtaja, ympäristöministeriö 	
		Marja Heikkinen-Jarnola, talousjohtaja, liikenne- ja viestintäministeriö
	
		Sihteerit:
Arto Luhtala, hallitusneuvos, sisäasiainministeriö 	
		Reijo Luhtavaara, projektijohtaja, sisäasiainministeriö 	
		
	Työryhmä voi kuulla asiantuntijoita.

Työryhmä kokoontuu puheenjohtajan kutsusta.	

Kustannukset ja rahoitus	
	Työ tehdään virkatyönä. Valtioneuvoston kanslia maksaa työryhmän ja sen kuulemien asiantuntijoiden matkakustannukset valtion matkustussäännön mukaisesti.

Palkkauksista ja palkkioista on tehtävä erikseen asianmukaiset valtioneuvoston kanslian päätökset.

Työryhmä ei voi tehdä valtioneuvoston kansliaa sitovia tilauksia eikä muita sopimuksia, kuten konsulttitoimeksiantoja, toimitilojen vuokraamista tai materiaalihankintoja ilman valtioneuvoston kanslian hyväksymistä.

Työryhmän kokous- tai tutustumismatkat säännöllisen kokouspaikkakunnan ulkopuolelle edellyttävät valtioneuvoston kanslian lupaa.

Mietintöjen ja muiden julkaisujen painosmäärät ja jakelu on selvitettävä etukäteen kanslian kanssa. Yhdyshenkilö tällöin on tietopalvelupäällikkö Pentti Vesanen.	

	Pääministeri	Paavo Lipponen	

	
	Alivaltiosihteeri	Heikki Aaltonen	

JAKELU	
	koordinaatioryhmän puheenjohtaja ja jäsenet	

TIEDOKSI	
	ministeriöt